作者:李嶠
標題:扈從還洛呈侍從群官
內容:四海帝王家，兩都周漢室。觀風昔來幸，禦氣今旋蹕。雷奮六合開，天行萬乘出。玄冥奉時駕，白拒參戎律。後隊咽笳簫，前驅嚴罕畢。輝光射東井，禁令橫西秩。帳殿別陽秋，旌門臨甲乙。將交洛城雨，稍遠長安日。邙鞏雲外來，鹹秦霧中失。孟冬霜霰下，是月農功畢。天道向歸餘，皇情美陰騭。行存名嶽禮，遞問高年疾。祝鳥既開羅，調人更張瑟。登原採謳誦，俯穀求才術。邑罕懸磬貧，山無掛瓢逸。施恩浹寰宇，展義該文質。德澤盛軒遊，哀矜深禹恤。申歌地廬駭，獻壽衢尊溢。瑞色抱氤氳，寒光變蕭飋。宗枝旦奭輔，侍從王劉匹。並輯蛟龍書，同簪鳳凰筆。陶甄荷吹萬，頌漢歸明一。歡與道路長，顧隨談笑密。叨承廊廟選，謬齒夔龍弼。喜構大廈成，慚非棟隆吉。